CELEX: 62020TN0245
Language: sl
Date: 2020-04-29 00:00:00
Title: Zadeva T-245/20: Tožba, vložena 29. aprila 2020 – Watson/Parlament

29.6.2020   
            
            
               SL
            
            
               Uradni list Evropske unije
            
            
               C 215/53
            
         
      Tožba, vložena 29. aprila 2020 – Watson/Parlament
      (Zadeva T-245/20)
      (2020/C 215/61)
      Jezik postopka: francoščina
      
         Stranki
      
      
         Tožeča stranka: Graham R. Watson (Edinbourgh, Združeno kraljestvo) (zastopnika: A. Schmitt in A. Grosjean, odvetnika)
      
         Tožena stranka: Evropski parlament
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  to tožbo razglasi za dopustno;
               
            
                  —
               
               
                  po potrebi, v okviru ukrepov procesnega vodstva ali kot pripravljalni ukrepi te zadeve, Evropskemu parlamentu naloži, naj predloži mnenja, ki naj bi jih pravna služba Evropskega parlamenta izdala 16. julija 2018 in 3. decembra 2018, ne glede na točen datum, vendar vsekakor pred sprejetjem Sklepa predsedstva Evropskega parlamenta z dne 10. decembra 2018 o spremembi Izvedbenih ukrepov v zvezi s Statutom poslancev Evropskega parlamenta (UL 2018, C 466, str. 8);
               
            
                  —
               
               
                  posamičen izpodbijani sklep, ki ga je tožeči stranki v zvezi z njenimi pravicami do dodatne (prostovoljne) pokojnine vročil oddelek „Plače in socialne pravice poslancev“ generalnega direktorata Evropskega parlamenta za finance, na podlagi člena 263 PDEU razglasi za ničen v delu, v katerem je z njim s 1. januarjem 2019 uvedeno povišanje starosti za pridobitev pravice do dodatne (prostovoljne) pokojnine, ki se izplačuje tožeči stranki, s 63 na 65 let, kot je določeno v zgoraj navedenem sklepu predsedstva z dne 10. decembra 2018;
               
            
                  —
               
               
                  ugotovi, da se zgoraj navedeni sklep, ki ga je 10. decembra 2018 sprejelo predsedstvo Parlamenta, razveljavi, ali da se v skladu s členom 277 PDEU ne uporablja v delu, v katerem je z njim spremenjen člen 76 Izvedbenih ukrepov za Statut in natančneje v delu, v katerem je z njim povišana starost za pridobitev pravice do dodatne (prostovoljne) pokojnine, ki se začne izplačevati januarja 2019;
               
            
                  —
               
               
                  Parlamentu naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja pet tožbenih razlogov.
      
                  1.
               
               
                  Prvi tožbeni razlog: nepristojnost predsedstva ratione materiae.
                  
                              —
                           
                           
                              prvič, sklep predsedstva z dne 10. decembra 2018 (v nadaljevanju: sklep predsedstva) je bil sprejet v nasprotju s Statutom poslancev Evropskega parlamenta, ki je bil sprejet s Sklepom Evropskega parlamenta z dne 28. septembra 2005, 2005/684/ES, Euratom (UL 2005, L 262, str. 1) (v nadaljevanju: Statut). Sklep predsedstva je med drugim v nasprotju z določbami člena 27 Statuta, ki nalaga ohranitev „pridobljenih pravic“ in „pravic, ki se pridobivajo“.
                           
                        
                              —
                           
                           
                              drugič, sklep predsedstva uvaja posebno dajatev v višini 5 % nominalnega zneska pokojnine, čeprav uvedba davka na podlagi člena 223(2) PDEU ne spada v pristojnost predsedstva.
                           
                        
            
                  2.
               
               
                  Drugi tožbeni razlog: kršitev postopka.
                  
                              —
                           
                           
                              prvič, predsedstvu se očita, da je sklep sprejel brez upoštevanja pravil, ki jih določa člen 223 PDEU.
                           
                        
                              —
                           
                           
                              drugič, sklep predsedstva ni zadostno obrazložen in je zato v nasprotju z obveznostjo obrazložitve iz člena 296, drugi odstavek, PDEU in členom 41(2)(c) Listine Evropske unije o temeljnih pravicah.
                           
                        
            
                  3.
               
               
                  Tretji tožbeni razlog: kršitev pridobljenih pravic in pravic, ki se pridobivajo, ter načela legitimnih pričakovanj.
                  
                              —
                           
                           
                              prvič, sklep predsedstva krši pridobljene pravice in pravice, ki se pridobivajo, ki izhajajo iz splošnih pravnih načel in iz Statuta, ki izrecno določa, da se ohranijo „v polnem obsegu“ (člen 27).
                           
                        
                              —
                           
                           
                              drugič, sklep predsedstva je v nasprotju z načelom legitimnih pričakovanj.
                           
                        
            
                  4.
               
               
                  Četrti tožbeni razlog: kršitev načel sorazmernosti, enakega obravnavanja in prepovedi diskriminacije.
                  
                              —
                           
                           
                              prvič, poseg v pravice tožeče stranke ni sorazmeren glede na cilje sklepa predsedstva.
                           
                        
                              —
                           
                           
                              drugič, sklep predsedstva je treba razglasiti za ničen zaradi kršitve načel enakega obravnavanja in prepovedi diskriminacije.
                           
                        
            
                  5.
               
               
                  Peti tožbeni razlog: kršitev načela pravne varnosti in neobstoj prehodnih določb.
                  
                              —
                           
                           
                              prvič, sklep predsedstva je v nasprotju z načelom pravne varnosti, ker ima neupravičeno retroaktivne učinke.
                           
                        
                              —
                           
                           
                              drugič, s sklepom predsedstva je kršeno načelo pravne varnosti, ker niso bili sprejeti prehodni ukrepi.